Læger uden Grænser
Læger uden Grænser, Médecins Sans Frontières, verdensomspændende, uafhængig organisation stiftet 1971, der hvert år udsender mere end 7500 frivillige læger, sygeplejersker, jordemødre og teknisk/administrativt personale, der yder hjælp i verdens katastrofeområder i samarbejde med mere end 30.000 lokale frivillige. Medarbejderne forpligter sig til at forholde sig politisk neutrale og upartiske i henhold til reglerne for medicinsk etik. Foreningen har base i 24 lande; den danske afdeling blev grundlagt i 1993.
Den danske afdeling udsender årlig ca. 70 frivillige i 6-12 måneder. Læger uden Grænser i Danmark finansieres primært ved private bidrag. Offentlige midler udgjorde i 2016 ca. 16 %, hovedsageligt bevillinger fra Danida.
Organisationen modtog Nobels Fredspris i 1999.

Læger uden Grænsers danske hjemmeside
